Johannes Stubberud

Johannes Stubberud (født 27. februar 1891 i Østre Toten, død 4. mars 1942 i Sachsenhausen i Tyskland) var en norsk pressemann.

Foreldrene var Hans Petter Stubberud og Klara, født Johannesen. Han giftet seg med Solveig Karoline Treider i 1916, og fikk to barn. Familien bosatte seg etterhvert i Halden.

Stubberud var utdannet salmaker, men er best kjent som journalist og redaktør i flere aviser. I 1920 var han journalist i Østerdalens Arbeiderblad på Elverum. I 1924 ble han første redaktør i Opland Arbeiderblad. Avisa ble etablert av Arbeiderpartiet fordi kommunistene kom i flertall ved partisplittelsen og tok med seg partiavisa i Gjøvik, Ny Dag. I 1926 flyttet familien til Kongsvinger der Stubberud overtok som redaktør i Kongsvinger Arbeiderblad fram til 1932. Fra 1935 var han redaktør i Halden Arbeiderblad Etter få måneders okkupasjon ble Haldens Arbeiderblad stanset av okkupantene, etter et påtvunget navnebytte til Fredriksten.

Stubberud hadde bistått mange som hadde flyktet til Sverige. I tillegg hadde han skrevet en serie kritiske ledere. Det hele førte til at han ble arrestert i april 1941. Han ble først sendt til Møllergata 19 og Grini fangeleir før han ble sendt til Tyskland i september 1941. Han døde i Sachsenhausen i mars 1942.

Referanser

Se også 

 Artikkel om Stubberud på lokalhistoriewiki

Journalister i norske lokalaviser
Norske redaktører
Nordmenn drept i andre verdenskrig
Personer fra Østre Toten kommune
Norske konsentrasjonsleirfanger under andre verdenskrig